Document ID: /roh_data/filtered/fineweb-2-filterrobots_roh.jsonl.gz/39715

- A Genevra datti en l'avegnir ina lescha che reglescha tge donaziuns u regals ch'ils cussegliers da stadi dastgan prender encunter.
- La nova lescha ch'il Cussegl grond ha acceptà cun gronda maioritad va enavos sin l'affera Maudet.
- Il text da lescha ch'è vegnì preschentà dals Alliads Sanestra è vegnì mitigià aifer la debatta.
La nova lescha saja vegnida necessaria suenter il viadi dispitaivel en l'Arabia Saudita dal cusseglier da stadi Pierre Maudet (PLD), ha ditg Pierre Eckert, commember da la fracziun dals Verds.
Liberals renfatschan a la sanestra vendetga
Il sboz da lescha scriva che commembers da la regenza genevrina na dastgan betg pli prender encunter regals e donaziuns en il rom da lur funcziun. Acceptabel èn sulet anc pitschens regals che sa cunfan cun las usanzas da la societad.
Il decurs da las debattas è il text da l'allianza sanestra vegnì mitigià. Pierre Conne (PLD) ha giuditgà l'emprima versiun sco surfatga. La sanestra veglia sulet satisfar sias quaidas da vendetga. Tenor Pierre Bayenet, il deputà da l'Allianza sanestra, possian ins discurrer da corrupziun gia sch'i sa tracta d'in pitschen regal senza cuntraprestaziun.
RTR novitads 06:00